Toshkent shahrining Olmazor tumani mahallalarida “Tadbirkorlik markazlari”ni tashkil etish chora-tadbirlari toʻgʻrisida
(resolution, 2025-04-23)

Tadbirkorlik bilan shugʻullanish istagida boʻlgan aholining tadbirkorlik tashabbuslarini har tomonlama qoʻllab-quvvatlash, ularga tadbirkorlik faoliyatini tashkil etish va amalga oshirishda tizimli amaliy yordam koʻrsatish, aholini tadbirkorlik faoliyatiga keng jalb etish maqsadida, shuningdek, Oʻzbekiston Respublikasi Prezidentining “Har bir oila — tadbirkor” dasturini amalga oshirish toʻgʻrisida” 2018-yil 7-iyundagi PQ-3777-son qaroriga muvofiq Vazirlar Mahkamasi qaror qildai: 1. Oʻzbekiston Respublikasi Prezidentining 2018-yil 22-yanvardagi PF-5308-son Farmoni bilan tasdiqlangan 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol tadbirkorlik, innovatsion gʻoyalar va texnologiyalarni qoʻllab-quvvatlash yili”da amalga oshirishga oid Davlat dasturiga muvofiq fuqarolarning oʻzini oʻzi boshqarish organlarining tadbirkorlik faoliyatini rivojlantirishga koʻmaklashish tizimini takomillashtirish belgilanganligi maʼlumot uchun qabul qilinsin. 2. Toshkent shahar hokimligi, Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi, Oʻzbekiston Respublikasi Savdo-sanoat palatasi, Oʻzbekiston yoshlar ittifoqi, Iqtisodiyot vazirligi va Moliya vazirligining Toshkent shahri Olmazor tumanidagi 58 ta mahalla fuqarolar yigʻinlaridan dastlab, ilovadagi mahalla fuqarolar yigʻinlarida tajriba tariqasida “Tadbirkorlik markazlari” (keyingi oʻrinlarda Markazlar deb ataladi) tashkil etish toʻgʻrisidagi taklifi maʼqullansin. 3. Belgilab qoʻyilsinki: Markazlar biznes-inkubator shaklida tadbirkorlik faoliyatini, shu jumladan oilaviy tadbirkorlik va hunarmandchilik faoliyatini rivojlantirishga koʻmaklashish maqsadida tashkil etiladi; Markazlar yuridik shaxs hisoblanmaydi va oʻz faoliyatini jamoatchilik asosida amalga oshiradi; Fuqarolar yigʻinlarining raislari Markazlarga rahbarlik qiladi, ularning ishini tashkil etadi va muvofiqlashtiradi; Markazlar faoliyatiga, zarur hollarda, tegishli hududdagi tajribali tadbirkorlar, hunarmandlar, davlat va xoʻjalik boshqaruvi organlarining malakali mutaxassislari hamda fuqarolar yigʻini raisining maslahatchilari jamoatchilik asosida jalb qilinishi mumkin; Markazlar faoliyati bilan bogʻlik xarajatlar fuqarolarning oʻzini oʻzi boshqarish organlarining oʻz mablagʻlari, Olmazor tumani mahalliy budjeti daromadlarining prognoz parametrlarini oshirib bajarishdan tushadigan daromadlar hamda jismoniy va yuridik shaxslarning homiylik xayriyalari hisobidan qoplanadi; Markazlar faoliyatini yoʻlga qoʻyish va samaradorligini taʼminlash boʻyicha amalga oshirilgan ishlar toʻgʻrisida Olmazor tumani hokimi har chorak yakunida xalq deputatlari Toshkent shahar kengashiga hisobot berib boradi. 4. Quyidagilar Markazlarning asosiy vazifalari etib belgilansin: har bir mahalladagi xonadonlarni uyma-uy yurib oʻrganish va buning asosida tadbirkorlik bilan shugʻullanish istagi boʻlgan shaxslarni aniqlash hamda ularga tadbirkorlik faoliyatini tashkil etishda koʻmaklashish va ularni Markazlarga keng jalb etish; fuqarolarning oʻz biznesini tashkil etish va yuritish koʻnikmalari, jumladan, loyiha biznes-rejasini tayyorlash, soliqqa tortishning turli rejimlarini toʻgʻri tanlash va qoʻllash, biznes yuritishning huquqiy asoslari, moliyaviy menejment va buxgalteriya hisobini oʻzlashtirish hamda boshqa yoʻnalishlar boʻyicha oʻqitishni tashkil etish; zarur hollarda, faoliyatini endi boshlayotgan tadbirkorlar oʻz ishini yoʻlga qoʻygunga qadar ularga Markazlar binosidan, shu jumladan yoshlar tadbirkorlik klasterlari binolaridan belgilangan tartibda joy ajratishga koʻmaklashish; tadbirkorlarga va tadbirkorlik bilan shugʻullanish istagida boʻlgan aholiga oʻz biznesini tashkil etishda biznes-rejalar ishlab chiqish, marketing tadqiqotlari oʻtkazish, soliqqa tortish, ishchilar yollash, statistika, moliya, soliq va boshqa hisobotlarni topshirish, bank xizmatlari, bino va inshootlarni ijaraga olish, davlat mulkini xususiylashtirish boʻyicha maslahatlar va amaliy yordam berish; tadbirkorlik subyektlariga ishonchli hamkorlar, yangi bozorlarni izlash va ishlab chiqarilgan mahsulotlarini ichki va tashqi bozorlarga olib chiqishda minitexnologiyalar hamda uskunalar sotib olishda koʻmaklashish; mahalla fuqarolar yigʻini hududidagi rasmiy faoliyatini boshlash istagida boʻlgan hunarmandlarga roʻyxatdan oʻtish, “Hunarmand” uyushmasiga aʼzo boʻlish orqali soliqlar va boshqa turdagi belgilangan imtiyozlardan foydalanishda hamda imtiyozli kreditlar olishda amaliy yordam koʻrsatish; mahalla yoshlarining, avvalo, oliy va oʻrta maxsus, kasb-hunar taʼlimi muassasalari bitiruvchilarining oʻz biznesini tashkil qilishi va yuritishiga koʻmaklashish; mahalla fuqarolar yigʻini hududidagi jismoniy va yuridik shaxslarga Oʻzbekiston Respublikasi Yagona interaktiv davlat xizmatlari portali, “yagona darcha” tamoyili boʻyicha faqat Davlat xizmatlari markazlari orqali koʻrsatiladigan davlat xizmatlari, bank, lizing, sugʻurta, auditorlik, konsalting, baholash, rieltorlik va bozor infratuzilmasi subyektlarining boshqa xizmatlari haqida maʼlumotlar berish; aholi va tadbirkorlik subyektlariga tadbirkorlik faoliyatiga doir buzilgan oʻz huquq va manfaatlarini himoya qilish yuzasidan tegishli davlat organlariga murojaat etishda maslahatlar berish hamda aholini tadbirkorlik faoliyatini yoʻlga qoʻyishda, shuningdek, tadbirkorlik subyektlari faoliyati davomida yuzaga keladigan muammolarni hal etishda koʻmaklashish. 5. Oʻzbekiston Respublikasi Savdo-sanoat palatasi mahalla fuqarolar yigʻinlari raislari, shuningdek, Markazlar xodimlarining bilim va malakasini oshirish boʻyicha zamonaviy interaktiv oʻquv uslublarini qoʻllagan holda bir yilda ikki marta (sentabr va mart oylarida) oʻquv-seminarlar oʻtkazilishini taʼminlasin. 6. Toshkent shahar hokimligi Oʻzbekiston yoshlar ittifoqi bilan birgalikda tegishli hududda yashovchi yoshlarni tadbirkorlik faoliyatiga keng jalb qilish hamda tadbirkorlik faoliyatini yoʻlga qoʻyish va startaplar tashkil etish uchun ularga belgilangan tartibda yoshlar tadbirkorlik klasterlari hududidan maydonlar ajratish choralarini koʻrsin. 7. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi buyurtmanomasiga binoan Markazlarni belgilangan tartibda zarur aloqa vositalari bilan taʼminlasin, shuningdek, ular uchun Internet jahon axborot tarmogʻidan foydalanish imkoniyatini yaratsin. 8. Toshkent shahar hokimligi, Olmazor tumani hokimligi: bir oy muddatda Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi bilan birgalikda Markazlarni ilovaga muvofiq Olmazor tumanidagi mahalla fuqarolar yigʻinlari binolarida joylashtirilishini hamda zarur mebel, jihozlar va tashkiliy texnika vositalari bilan toʻliq jihozlash hamda Markazlarga samarali faoliyat koʻrsatishi uchun sharoit yaratib berilishini taʼminlasinlar; Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi Oʻzbekiston Respublikasi Savdo-sanoat palatasi, Oʻzbekiston yoshlar ittifoqi, Iqtisodiyot vazirligi va Moliya vazirligi bilan birgalikda 2019-yil 1-yanvarga qadar Markazlar faoliyatining samaradorligi natijalarini tahlil qilgan holda, Toshkent shahrining Olmazor tumanidagi boshqa mahalla fuqarolar yigʻinlarida ham Markazlar tashkil etsin. 9. Toshkent shahar hokimligi, Olmazor tumani hokimligi rahbarlari zimmasiga Markazlar faoliyatini samarali tashkil etish yuzasidan shaxsiy javobgarlik yuklansin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Moliya vaziri J.A. Qoʻchqorov va Toshkent shahar hokimi vazifasini bajaruvchi J.A. Artikxodjayev zimmasiga yuklansin.